
TOMISLAV JONJIĆ: 30 TOČAKA 
(nacrt programa) 


Društveni prijepori su sastavni dio demokratskog društva, pa ih nije moguće u 
cijelosti izbjeći. No, glavni nositelji vlasti u državi — a u prvom redu predsjednik 
Republike koji u ustavnopravnom smislu mora nastupati nadstranački te kao 
predsjednik i predstavnik svih hrvatskih državljana — trebaju djelovati tako da se 
ti prijepori ne produbljuju nego se o njima raspravlja i oni se nadilaze odnosno 
rješavaju na dostojanstven, civiliziran i demokratski način. Drugim riječima, to ne 
znači da predsjednik Republike ne smije imati vlastita svjetonazorska, religijska, 
ideološka i nacionalno-politička uvjerenja, nego znači da on, pored uvjerenja koja 
sam zastupa, mora imati razumijevanja i empatije i za one državljane čija su 
uvjerenja različita te se zalagati za demokratsko pravo i tih hrvatskih državljana 
da svoja uvjerenja zastupaju i brane. 

Da bi ispunio svoju ustavnu obvezu skrbi za redovito i usklađeno djelovanje te za 
stabilnost državne vlasti, predsjednik Republike Hrvatske mora se bezuvjetno 
držati Ustava i zakona. I mnogi loš zakon bolji je od nikakvog, pa je i nedorečen, 
manjkav ustav bolji od samovolje. Zbog postojećih dubokih političkih podjela, u 
Hrvatskoj se kršenje Ustava nažalost počesto ne promatra kao ugrožavanje pravnog 
poretka, stabilnosti države, sigurnosti i blagostanja njezinih građana, nego se 
ocjenjuje iz uske ideološko-političke perspektive iza koje se nekad kriju tek puke 
klijentelističke ambicije pojedinaca i skupina, a nekad i dalekosežni planovi 
središta moći kojima je neovisna hrvatska država iz raznih razloga na zubu. 

Zato obrana državne neovisnosti i ustavnog poretka treba biti polazište svake zrele 
i odgovorne politike. To znači da normativni dio Ustava mora u praksi biti ono 
što je u teoriji: najviši zakon u državi. Ne postoje izgovori ni izlike za njegovo 
nepoštivanje; ne mogu to biti ni svjetonazorsko-ideološke i stranačko-političke 
razlike; ponajmanje to mogu biti pubertetska nadmetanja i kaprici pojedinaca. 
Svjedoci smo da je kapricioznim i u biti protuustavnim postupcima aktualnog 
predsjednika Republike ugroženo funkcioniranje niza ponajvažnijih segmenata 
države odnosno državne uprave: vojske, obavještajnih službi i diplomacije. To se 
neminovno odražava i na druge segmente hrvatskog društva, a osobito 
zabrinjavajućim mora se ocijeniti nastojanje da se protuustavnim postupanjem 
te bez obzira na izborne rezultate i volju hrvatskih birača, na vlast dovedu 
političke skupine koje su se već iskazale ideološkom isključivošću i spremnošću da 
u svakom pogledu produbljuju unutarnje podjele u hrvatskom društvu. 

Poštivanje Ustava uključuje i predsjedničku inicijativu ustavne reforme koja se 
može donijeti odnosno provesti samo u postupku koji je sukladan postojećem 
Ustavu. Svrha te ustavne reforme svodila bi se na: (a) preciziranje odnosa 

predsjednika Republike i Vlade, sa sankcijama kako za predsjednika Republike, 
tako i za predsjednika Vlade tamo gdje se odbija suradnja koja je Ustavom 
propisana; (b) ograničeno jačanje položaja predsjednika Republike; (c) uvođenje 
dvodomnoga Hrvatskog državnog sabora s posljedičnim preustrojem lokalne 
samouprave kojim se teži smanjenju birokracije, a nameće se 1 reforma izbornog 
sustava; (d) ukidanje Ustavnog suda 1 povjeravanje ustavnosudskih ovlaštenja 
posebnom odjelu Vrhovnog suda, alternativno — promjena dosadašnjeg načina 
biranja sudaca Ustavnog suda po stranačko-političkom kriteriju; (e) depolitizacija 
ustavne preambule s ciljem smanjivanja unutarnjih ideološko-političkih jazova, 
kako bi se jasno definiralo da je Republika Hrvatska izraz volje i htijenja hrvatskog 
naroda koji su, uz solidarnost i suradnju većine nacionalnih manjina, oživotvoreni 
i obranjeni u Domovinskom ratu. 

Reforma političkog sustava i izbornog zakonodavstva poduzima se s ciljem 
postizanja reprezentativnosti i izbjegavanja dvostranačja. Prvi korak: (a) 
postrožuju se pretpostavke za osnivanje političkih stranaka: umjesto sadašnjih 100, 
za osnivanje stranke traži se najmanje 200 poslovno sposobnih hrvatskih 
državljana; (b) pooštrava se upravni (upravni, a ne politički!) nadzor nad političkim 
strankama te se iz Registra političkih stranaka brišu one koje postoje samo fiktivno 
ili broj njihovih članova s plaćenom članarinom padne ispod 50; (c) omogućuje se 
dopisno odnosno elektroničko glasovanje na izborima i referendumskim 
izjašnjavanjima; (d) donosi se cjelovita reforma referendumskog zakonodavstva s 
jasnim ovlaštenjima i nadležnostima te preciznim rokovima za svaku pojedinu fazu 
referendumskog postupka; (e) zabranjuju se predizborne koalicije; (f) teži se 
razmjernijem i pravednijem predstavljanju građana u Saboru, a izborni prag se 
snizuje na 3 %; 

Reforma političkog sustava i izbornog zakonodavstva, drugi korak, s ciljem 
izbjegavanja napetosti između većinskoga (hrvatskog) naroda i jedne nacionalne 
manjine (u praksi se to svodi na nepotrebno antagoniziranje Hrvata i srpske 
nacionalne manjine), kao i antagonizma dijela domovinske javnosti prema 
iseljeništvu (odnosno Hrvatima s prebivalištem izvan Republike Hrvatske), 
predlaže se propisati sljedeće: (a) državni proračun donosi i hrvatsku vladu bira 
prvi (Zastupnički) dom Hrvatskoga državnog sabora koji ima 81 zastupnika; (b) u 
drugi dom Hrvatskoga državnog sabora (51 zastupnik), Hrvati iz BiH biraju 16 
zastupnika, Hrvati iz Srbije 4, Hrvati iz Crne Gore 2, Hrvati iz Slovenije 1, Hrvati 
iz drugih europskih zemalja 10, Hrvati iz prekomorskih zemalja 10, a nacionalne 
manjine (sadašnjih) 8 zastupnika. Ako bi se u javnoj raspravi zaključilo da i 
predstavnici hrvatskih regija trebaju biti zastupljeni u drugome domu radi zaštite 
specifičnih regionalnih interesa, bila bi potrebna promjena predloženih omjera, ali 
načelo ostaje isto. U tom slučaju u djelokrug drugoga saborskog doma ulaze ne 

samo pitanja povezana s položajem Hrvata koji prebivaju izvan Republike 
Hrvatske, nego i o pitanjima koja se tiču ravnomjernoga regionalnog razvoja 
države. 

Nema, dakle, diskriminacije nacionalnih manjina niti dokidanja njihovih stečenih 
prava, jer njihove stranke mogu samostalno odlučiti, hoće li se natjecati za 
(,,zajamčene“) saborske mandate u drugome domu, ili će se pod jednakim uvjetima 
kao svi ostali natjecati za ,,nezajamčene“ mandate u Zastupničkome domu. Dakle, 
i dalje uživaju tzv. pozitivnu diskriminaciju, mogu štititi sva manjinska prava, pa 
čak postići i veći broj zastupnika u Hrvatskome državnom saboru nego što ga imaju 
sada, a da se pritom ne konfrontiraju s većinskim narodom. Time se sprječavaju 
zloupotrebe, instrumentalizacija nacionalnih manjina, politička trgovina njima i s 
njima te se ujedno omogućuje pluralizam i normalniji demokratski razvoj kako 
većinskog naroda tako i manjinskih zajednica. 

S druge strane, širenjem izbornog prava za Hrvate izvan Republike Hrvatske 
povećava se njihov interes za prilike u hrvatskoj državi, jačaju njihove 
emocionalne, obiteljske i poslovne veze s Hrvatskom, pa se time povećavaju izgledi 
za povratak u domovinu barem jednog dijela njihovih potomaka, što znači da 
reforma u tom pogledu ima potencijalni pozitivan demografski učinak, a vrlo 
vjerojatno će pomoći smanjenju animoziteta koji jedan dio domovinske javnosti 
zbog raznih razloga gaji prema Hrvatima koji prebivaju izvan Republike Hrvatske. 
Premda se na prvi pogled čini da dobiva nova ovlaštenja, predsjednik Republike 
zapravo i ne bi dobio bitno šire ovlasti od postojećih, jer bi između njegovih 
inicijativa i njihova ozakonjenja uvijek postojao osigurač u obliku narodnog 
referenduma ili odluke Sabora. Zato mu, s obzirom na izborni legitimitet koji ima, 
treba dati pravo samostalnog predlaganja zakona te — u sklopu načelnog zauzimanja 
za širenje i olakšanje referenduma kao supstancijalno demokratskog instituta — 
definirati pravo da u nekim pitanjima može raspisati referendum. Pored 
predsjednika Republike, pravo na raspisivanje referenduma imala bi i vlada 
Republike Hrvatske, natpolovična većina Zastupničkog doma Hrvatskoga 
državnog sabora te 100.000 punoljetnih i poslovno sposobnih birača čiji potpisi se 
prikupljaju 30 umjesto sadašnjih 15 dana. 

Iz obrambenih, demografskih, gospodarskih i kulturno-političkih razloga potrebna 
je decentralizacija države, s posljedičnim policentričnim razvojem Hrvatske. 
Decentralizacija je pretpostavka novoga narodnog preporoda, ali ona ne smije biti 
takva da pogoduje umnožavanju jedinica lokalne samouprave i daljnjoj 
birokratizaciji društva, a još manje smije pogodovati autonomističkim 
tendencijama i imperijalističkim ambicijama koje su stoljećima postojale, a očito 
je da i sada tinjaju u nekima od susjednih naroda odnosno država. To znači da je o 
toj temi potrebno odmah potaknuti temeljitu interdisciplinarnu studiju te javnu 

raspravu, kako bi se demokratskim izjašnjavanjem postigla što šira društvena 
suglasnost. 


. Opstanak Hrvata u BiH ključno je pitanje nacionalnog opstanka Hrvata kao cjeline, 


a da bi oni tamo mogli opstati, moraju biti jednakopravni. Hrvatska državna 
politika mora se protiviti svakom pokušaju denacionalizacije Hrvata u BiH i 
svakom nastojanju da se među Hrvatima iz različitih povijesnih pokrajina kopaju 
jazovi i izazivaju sukobi bilo koje vrste. Poučeni povijesnim iskustvom da je 
sudbinom bosansko-hercegovačkog prostora uvijek odlučivala vanjska (vele)sila — 
Hrvatsko-ugarsko kraljevstvo, Otomansko carstvo, Austro-Ugarska, Kraljevina 
SHS/Jugoslavija, Nezavisna Država Hrvatska sa zaleđem u Njemačkoj, 
komunistička Jugoslavija, SAD na Daytonskoj konferenciji — Hrvati u BiH i 
hrvatska država moraju biti spremni za svaki mogući rasplet te nacionalnu politiku 
voditi tako da ih nijedan od mogućih raspleta ne dočeka nespremne. 

Time je u nemaloj mjeri determiniran i glavni smjer hrvatske vanjske politike: 
euroskeptična rješenja (koja sam prije 15-20 godina i sam javno zastupao, dijelom 
iz vlastitih protuglobalističkih uvjerenja, a dijelom i 1z straha da će se pristupanjem 
Hrvatske Europskoj uniji podići barijera prema Hrvatima u BiH te pojačati njihovo 
iseljavanje) danas treba revidirati neovisno o tome što su se ta nevesela predviđanja 
uvelike obistinila (obuhvativši ne samo Hrvate iz BiH, nego i Hrvate iz Republike 
Hrvatske), jer je naš nacionalni interes da Hrvati u BiH budu u istome 
vojnopolitičkom, sigurnosnom i gospodarskom okviru u kojem se nalazi 
Republika Hrvatska, što znači da predsjednik Republike treba svim silama i u 
suradnji s Vladom podupirati približavanje i pristup BiH Europskoj uniji. 
Hrvatska nema ni potrebe niti mogućnosti prednjačiti u izjašnjavanju o svjetskim 
kriznim žarištima, ali ima razloga i potrebe inzistirati na poštivanju 
međunarodnog prava te na lojalnom savezništvu sa Zapadom, odnosno sa 
zemljama Europske unije i SAD-om. Zainteresirana za mir i stabilnost u ovom 
dijelu Europe, ona u najbližem susjedstvu ima razloga biti oprezna zbog ruske 
penetracije i zbog pokušaja destabiliziranja Crne Gore, jer su opstanak te države, 
nastavak njezina članstvo u NATO-u te ulazak u EU dio i hrvatskih nacionalnih 
interesa. 

Poučena nepovoljnim povijesnim iskustvom participacije u raznim nadnacionalnim 
tvorevinama i svjesna da je vrlo skupo plaćala ,,sjedenje za stolom“ u Pešti, Požunu 
(Bratislavi), Beču i Beogradu, Hrvatska se mora apsolutno protiviti bilo kakvom 
jačanju federalističkih ili centralističkih tendencija u EU: Unija može opstati 
samo kao zajednica slobodnih naroda i država koje su se dragovoljno odlučile na 
suradnju. Nikad, ni u kojim okolnostima nisu dopustivi nikakvi odustanci od 
jednakopravnosti i prava veta (odnosno jednoglasnog odlučivanja), jer je u 

protivnom matematički sigurno da će se zbog malobrojnosti svog pučanstva te 
vojno-političke i gospodarske inferiornosti pretvoriti u partnera trećeg reda. 

Tri i pol desetljeća nakon međunarodnog priznanja Hrvatska na dnevni red mora 
odlučno postaviti pitanje zaokruženja vlastitoga državnog teritorija, što znači da 
u skladu s međunarodnim pravom mora inzistirati na rješenju pitanja Savudrijske 
vale, Svete Gere, Prevlake te dijelova hrvatskoga državnog teritorija u Podunavlju 
koji Republika Srbija nadzire te gospodarski crpi već tri i pol desetljeća. 

I za veće narode od hrvatskoga nacionalna je sigurnost pitanje nacionalnog 
opstanka: treba inzistirati na jačanju oružanih snaga i obavještajnih službi, što 
pretpostavlja suradnju i skladno djelovanje predsjednika Republike, Vlade i 
Sabora. Domaća vojna proizvodnja sastavnica je te u nemaloj mjeri uvjet 
nacionalne sigurnosti i gospodarske revitalizacije odnosno reindustrijalizacije 
zemlje. Služenje vojnog roka ima se posebno vrjednovati pri zapošljavanju u 
državnim 1 javnim službama. Dio istoga kompleksa je čvršća suradnja unutar 
NATO-a, tvrđi nadzor državne granice i oštriji odnos prema ilegalnim 
migracijama. 

Izgradnjom infrastrukturnih objekata (cesta, vodovoda, telefonske i internetske 
mreže itd.) te poreznom i poljoprivrednom politikom treba poticati naseljavanje 
opustjelih područja, napose onih u ,,mekom trbuhu Hrvatske“ (Banovina, Kordun, 
Lika, sjeverna Dalmacija) odnosno uz državnu granicu uopće. Demografski i 
sigurnosni razlozi nameću izmjene zakonske regulative o stjecanju hrvatskog 
državljanstva i boravku na području Republike Hrvatske, pa moraju pogodovati 
povratku hrvatskih iseljenika svih naraštaja, ali ne smiju pogodovati stranim 
useljenicima koji inače, uz pretpostavku legalnog boravka na području Republike 
Hrvatske, uživaju druga ljudska prava zajamčena međunarodnim dokumentima i 
hrvatskim Ustavom. 

Predsjednik Republike nema neposrednih ovlaštenja na području gospodarstva, ali 
mora imati jasne predodžbe o potrebama i ciljevima hrvatske gospodarske politike, 
jer je ona sastavni dio njegove ustavne obveze skrbi za redovito i usklađeno 
djelovanje te stabilnost državne vlasti, kao i skrbi za obranu neovisnosti i 
teritorijalne cjelovitosti Republike Hrvatske. Iz toga proizlazi i potreba da se 
predsjednik države zalaže za ustavnu zaštitu prostora, zraka, vode te 
poljoprivrednoga i šumskog zemljišta kao dobara od posebnoga nacionalnog i 
državnog interesa. Ta pitanja su također pitanja nacionalne sigurnosti i 
demografske obnove. 

Prostornim i urbanističkim planovima treba drastično ograničiti devastaciju 
jadranske obale i kolonizaciju hrvatskog priobalja. Usporedno s time, nužni su 
diversifikacija izvora energije te zaštita i racionalno korištenje hidropotencijala s 
ciljem postizanja što većeg stupnja energetske neovisnosti, što ujedno znači 

protivljenje privatizaciji HEP-a te obnova interesa za inicijativu ,,Tri mora“ s 
pratećim strateškim projektima (nizinska pruga Rijeka — Zagreb — mađarska 
granica; koridor 5C, Jonska auto-cesta itd.). 

Narodni i državni interesi zahtijevaju reindustrijalizaciju Hrvatske osloncem na 
mala i srednja proizvodna poduzeća te uz maksimalno nastojanje da se osnuju 
odnosno ojačaju hrvatske banke. Iz demografskih, gospodarskih i sigurnosno- 
obrambenih razloga potrebne su dodatne porezne olakšice za domaću proizvodnju, 
obrt, poljoprivredne proizvođače, ribare i male trgovine; k tome i revizija sustava 
dodjele koncesija na poljoprivredno zemljište i pomorsko odnosno riječno dobro te 
sustava dodjele državnih potpora i poticaja kako bi se koncesije, potpore i poticaji 
usmjerili onima koji stvarno proizvode, a ne onima koji mešetare poljoprivrednim 
zemljištem i fiktivnim kapacitetima. 


. Dokidanje stranačkog nadzora nad pravosuđem prva je pretpostavka borbe protiv 


korupcije. Stroži upravni (upravni, a ne politički!) nadzor nad sudstvom, državnim 
odvjetništvom i javnim bilježništvom. Izmjena i pojednostavljenje ključnih 
procesnih zakona, s dokidanjem pretjeranog formalizma (zakoni o kaznenom i 
parničnom postupku, Ovršni i Stečajni zakon te Zakon o javnom bilježništvu). 
Jeftinije ovrhe i postignuće ravnoteže između djelotvornosti i socijalne osjetljivosti. 
Potrebno je očuvanje javnozdravstvenog sustava i dostupnosti zdravstvenih 
usluga. Privatizaciju dijela zdravstvenog sustava nije ni moguće ni potrebno 
sprječavati, ali se treba načelno zalagati protiv miješanja javnoga i privatnoga u 
zdravstvu, jer takav sustav olakšano generira zloupotrebe i sumnju u korupciju pa 
stvara negativno ozračje u društvu. Uz pomoć neovisnih stručnjaka treba dodatno 
provjeriti političke 1 gospodarske aspekte modela u kojem je HZZO dio državne 
riznice i modela u kojem je autonoman. 

Osobito tzv. malim narodima poput hrvatskoga kultura i šport među temeljnim su 
polugama nacionalne identifikacije i afirmacije. Školstvo i obrazovni sustav ne 
smiju biti podvrgnuti naglim lomovima i ishitrenim ,,reformama“, a u svakom 
slučaju treba se protiviti prekidu s hrvatskom kulturnom i školskom tradicijom te 
očiglednom i organiziranom nastojanju da se reduciraju nacionalni sadržaji u školi. 
Potrebno je stipendiranje učenika, sveučilištaraca i mladih stručnjaka za 
doškolovanje odnosno zapošljavanje u tehnološki i strateški važnim državama, s 
ugovornom klauzulom koja im nameće povratak u domovinu radi prenošenja 
znanja i iskustava. 

Hrvatska država duguje svojim tvorcima i braniteljima sigurnu i dostojanstvenu 
starost. Zato je nužna ustavnopravna zaštita branitelja kako bi se spriječile 
naknadne promjene i dokidanje stečenih prava. Usporedno s time, pored otvorenih 
teritorijalnih pitanja, pitanja zaštite hrvatske manjine u Srbiji i Crnoj Gori te 
pitanja sukcesije imovine u trećim državama, rješenje pitanja nestalih u ratu, 

kažnjavanja povreda međunarodnoga humanitarnog prava te povrat otetoga 
arhivskoga gradiva moraju biti postavljeni kao pretpostavke potpune normalizacije 
odnosa s Republikom Srbijom te hrvatske potpore približavanju Crne Gore 
Europskoj uniji. 

Zahtijeva se nadpolovična zastupljenost djela hrvatskih autora na televizijskim i 
radijskim programima te u kazalištima koja (su)financiraju država i jedinice 
lokalne samouprave; stroža zakonska zaštita hrvatskog jezika u javnoj upotrebi. 
»Agresivnija“ kulturna propaganda u inozemstvu: od kulturnih izaslanika pri 
diplomatsko-konzularnim predstavništvima do stipendiranja odnosno privlačenja 
stranih studenata, novinara, književnika, likovnih umjetnika i sl. Kao zemlja čija je 
kultura stoljećima oblikovana u sredozemno-srednjoeuropskom okviru, Hrvatska 
ni danas ne smije biti zatvorena, ali se njezina otvorenost i spremnost na prožimanje 
vlastitih i stranih kulturnih utjecaja ne smiju pretvoriti u satelitsko oponašanje 
drugih niti rezultirati gubitkom vlastita identiteta. 

Povijest povjesničarima, a ne političarima: apsolutna dostupnost arhivskoga 
gradiva starijega od 40 godina, potpuna sloboda istraživanja, ali i potpuna 
sloboda interpretacije. Nitko ne može biti kažnjen zbog toga što zastupa određena 
mišljenja i uvjerenja. Uz uvjet da se time nedvosmisleno ne poziva na nasilje i 
diskriminaciju, ni u kakvim okolnostima 1 s nikakvim izgovorima ne može se 
ograničiti sloboda misli, govora i pisane riječi. Posljedično: nema zabranjenih 
nadnevaka, komemoracija, simbola, pozdrava ili pjesama, jer ako nas je povijest 
ičemu naučila, onda nas je naučila da se ideje, pa i one koje su sadržane u tim 
nadnevcima ili simbolima, suzbijaju drugim idejama, a ne represijom. 

Da bi povijest mogla biti doista prepuštena povjesničarima, nužno je međunarodno 
interdisciplinarno utvrđivanje žrtava Drugoga svjetskog rata, poraća i 
Domovinskog rata. Istodobno treba ustrajati na lustraciji, ne zbog prokazivanja i 
kažnjavanja eksponenata jugoslavenskoga komunističkog režima — koji su danas 
već iz bioloških razloga većinom izvan javnoga života — nego iz psiholoških i 
pedagoških razloga, kako bismo kao narod naučili da će služenje tuđinu prije ili 
kasnije biti osuđeno i stigmatizirano. Zato lustracija eksponenata jugoslavenskoga 
komunističkog režima ne znači nužno i kazneni progon, nego obuhvaća 
vrijednosnu i kulturno-političku ocjenu. Usporedno s time, lustracija već u skladu 
s postojećim propisima obuhvaća i istraživanje nazastarivoga privatizacijskoga 
kriminala u doba velikosrpske agresije na Hrvatsku te napose utvrđivanje sudbine 
hrvatskog bankarstva čijim se gubitkom uvelike izgubio nacionalni suverenitet. 
Umjesto nadnevaka koji i emocionalno i na drugi način angažiraju pojedine 
dijelove hrvatskog naroda te u njemu, s obzirom na traumatičnu prošlost osobito u 
20. stoljeću, objektivno izazivaju podjele čijem nadilaženju državno vodstvo treba 
težiti — kao državni blagdani i pod državnim se pokroviteljstvom obilježavaju: (a) 


29); 


30. 


Dan hrvatske državnosti 30. svibnja; (b) Dan bleiburške tragedije 15. svibnja; (c) 
Dan antifašističke borbe 17. listopada (nadnevak strijeljanja Vladimira Gortana 
1929.) odnosno, alternativno, 14. kolovoza (nadnevak donošenja Atlantske povelje 
1941.), te (d) Dan borbe protiv totalitarnih ideologija i režima 23. kolovoza 
(nadnevak potpisavanja sporazuma Ribbentrop — Molotov 1939.). 

Odnos prema začeću, pobačaju, rodnoj ideologiji i eutanaziji određen je etičkim 
naukom Katoličke crkve. Iako nije sasvim istovjetan, taj nauk uostalom u velikoj 
mjeri korespondira s učenjem drugih kršćanskih crkava te židovstvom 1 islamom. 7 
na socijalnom je planu nauk Crkve uzoran, jer je njime postignuta mjera između 
društvene solidarnosti i osjetljivosti na jednoj te gospodarske djelotvornosti na 
drugoj strani, a s obzirom na kršćansku tradiciju i vjersko-konfesionalni sastav 
hrvatskog stanovništva, mogao bi biti prihvatljiv i provediv bez većih otpora. 
Umjetna inteligencija. Tehnološki je napredak nezaustavljiv, pa je nezaustavljiv i 
razvoj umjetne inteligencije. Ona — kao i drugi proizvodi ljudskog uma — nije po 
sebi ni loša ni dobra, nego je ,,dobra“ odnosno ,,loša“ onoliko koliko su dobre ili 
loše svrhe u koje se koristi odnosno ljudi koji ju koriste. Otvorena pitanje zakonske 
regulative treba rješavati bez odlaganja te u skladu s općim etičkim načelima 
zapadnokršćanske uljudbe. 


